b'\n_START_ARTICLE_\nBirkat hamazon\n_START_PARAGRAPH_\nBirkat hamazon (hepreaksi: \xd7\x91\xd7\xa8\xd7\x9b\xd7\xaa \xd7\x94\xd7\x9e\xd7\x96\xd7\x95\xd7\x9f, suomeksi: ravinnon siunaus), on juutalainen ruokarukous, joka lausutaan leiv\xc3\xa4n sy\xc3\xb6misen j\xc3\xa4lkeen. Jiddishiksi birkat hamazonia kutsutaan nimell\xc3\xa4 bentshen. Juutalaisuudessa birkat hamazon lasketaan yhdeksi Tooran mitsvoista. Halakhan mukaan birkat hamazon tulee lausua, kun on sy\xc3\xb6nyt ohrasta, vehn\xc3\xa4st\xc3\xa4, rukiista, speltist\xc3\xa4 tai kaurasta tehty\xc3\xa4 leip\xc3\xa4\xc3\xa4 v\xc3\xa4hint\xc3\xa4\xc3\xa4n kezajitin verran. Kezajit on halachinen mittayksikk\xc3\xb6, joka tarkoittaa kirjaimellisesti "oliivin kokoinen"._NEWLINE_Yleens\xc3\xa4 birkat hamazon luetaan aterian j\xc3\xa4lkeen hiljaa tai lauletaan yhdess\xc3\xa4. Birkat hamazon lausutaan useimmiten alkuper\xc3\xa4iskielell\xc3\xa4 eli hepreaksi. Jos paikalla on v\xc3\xa4hint\xc3\xa4\xc3\xa4n kolme juutalaista miest\xc3\xa4 tai joissain tapauksissa v\xc3\xa4hint\xc3\xa4\xc3\xa4n kolme naista, lausutaan ennen birkat hamazonin aloittamista virallinen kutsu eli zimun. Zimunin kautta yksi osallistuja "kutsuu" muut lausumaan yhdess\xc3\xa4 birkat hamazonin.\xc2\xa0_NEWLINE_Birkat hamazon koostuu nelj\xc3\xa4st\xc3\xa4 osasta, joita kutsutaan siunauksiksi, ja loppuosasta, joka koostuu lyhyist\xc3\xa4 rukouksista ja Raamatun lauseista. Ensimm\xc3\xa4inen siunauksen aihe on ruoka, toisen Israelin maa, kolmannen Jerusalem ja nelj\xc3\xa4nnen Jumalan hyvyys. Niiden j\xc3\xa4lkeen on lyhyit\xc3\xa4 pyynt\xc3\xb6rukouksia, jotka alkavat sanalla Harachaman eli Armollinen. Ennen birkat hamazonia on sapattina ja Toorassa mainittuina juhlap\xc3\xa4ivin\xc3\xa4 tapana sanoa psalmi 126. Arkip\xc3\xa4ivin\xc3\xa4 ennen birkat hamazonia on tapana sanoa psalmi 137. Juhlap\xc3\xa4ivin\xc3\xa4 birkat hamazoniin lis\xc3\xa4t\xc3\xa4\xc3\xa4n p\xc3\xa4iv\xc3\xa4\xc3\xa4n liittyvi\xc3\xa4 lis\xc3\xa4yksi\xc3\xa4._NEWLINE_Birkat hamazonin lukemista varten on olemassa erityisi\xc3\xa4 kirjasia, joita kutsutaan nimell\xc3\xa4 bentsher. Ne sis\xc3\xa4lt\xc3\xa4v\xc3\xa4t birkat hamazonin tekstin lis\xc3\xa4ksi usein my\xc3\xb6s muita rukouksia.'